Arcade Fire - Előadó - koncertsziget.hu
Alakulás éve: 2001 Facebook
A Win Butler-Regine Chassagne házaspár köré épülő zenekar 2001-ben alakult Montrealban. Egy 2003-ban kiadott EP, és közben számos tagcsere után a zenekar ma ismert formáját 2004-re, a Funeral című nagylemez idejére vette fel.
Az induló Arcade Fire zenei világára sok minden hatott: hallhatjuk benne a 70-es évek artpopját, David Bowie, a Roxy Music és a Talking Heads világát, Neil Young folk-rockját, Bruce Springsteen amerikai történetmesélős rockzenéjét, vagy a 80-as évek alternatív rockját, főként a Pixies úttörő gitárzenéjének a hatását, vagy az R.E.M. érzékeny-intellektuális világát. Ezekre aztán később további rétegek rakódtak.
A Funerallal a zenekar egyik pillanatról a másikra befutott - a megjelenéskor az együttes még csak titkos tipp volt, ám miután az egyik zenei sajtótermék kapta fel a másik után, az együttes köré egyre nagyobb és lelkesebb rajongótábor kerekedett. Neon Bible című második nagylemezüket - melynek nagyzenekari felvételei egyébként Budapesten készültek - már előzetes érdeklődés fogadta, és az Arcade Fireből nem lett egylemezes csoda, hiszen a masszív, és szélesebb zenei spektrumot átfogó második albummal a zenekar képes volt szintet lépni, és megfelelni a várakozásoknak.
Az Arcade Fire ötödik nagylemeze a 2017-ben megjelent Everything Now, amire nagyon rágyúrt az együttes, hiszen számos ismert producert (többek közt a daft punkos Thomas Bangaltert, a több lemez óta hűséges alkotótársat, a korábban a Coldplay felől ismerős Markus Dravst, és a Portishead-vezért, Geoff Barrowt) mozgosított. Nagykiadóhoz szerződtek, a lemez pedig minden addiginál elektronikusabb és poposabb lett, de az Arcade Firenek még ez is jól áll: a reggae és a soul is otthon van náluk, és még egy ABBA-stílusgyakorlat is tud kúl lenni az amerikai-kanadai együttes kezében.
Előadó: Arcade Fire